Dan Kunar Bakin Wake Ya Kashe Mutane Tara A Iraq
Fabrairu 26, 2008
Majiyoyin sojojin kasar Iraki sun ce yau talata wani dan harin bam din kunar bakin wake ya afkama wata bas(motar Safa) da ke fitowa daga birnin Mosul a arewacin kasar, harin da ya janyo asarar rayukan akalla mutane tara. Rahotannin farko sun ce dimbin mutane sun jikkata. Sojoji sun ce bas din kasar Syria ta tasamma zuwa.
A wani labari, ma’aikatar tsaron Amurka ta ce duk da cewa za’a janye sojojin Amurka kimanin dubu ishirin a tsakiyar shekarar nan, wasun su masu yawan gaske za su ci gaba da zama a kasar Iraki fiye da yadda su ke kafin a kara yawan su a bara.
Babban mai kula da ayyukan sojin da sunan babban hafsan hafsoshin rundunonin mayakan Amurka, laftana janar Carter Ham, ya ce ya na hasahen cewa a watan yuli za’a samu sojoji kimanin dubu dari da arba’in.
karin yawan sojoji dubu takwas kenan fiye da lokacin da shugaba Bush ya bada umarnin kasar ta tura sojoji Iraki a shekarar dubu biyu da bakwai da nufin rage tashin hankali da kuma zafafa neman dinke barakar siyasar da ake fama da ita a kasar.